Source: https://www.akmv.sk/neplatnost-skoncenia-pracovneho-pomeru
Timestamp: 2020-05-28 06:37:45+00:00

Document:
Neplatnosť skončenia pracovného pomeru | AKMV.sk
V dnešnom článku sa zameriame na riešenie situácie týkajúcej sa skončenia pracovného pomeru, ktoré urobil jeden z dvojice účastníkov pracovného pomeru, t. j. buď zamestnávateľ alebo zamestnanec a ktorého platnosť druhý z tejto dvojice neuznáva.
Ako namietať neplatnosť? Lehota určená na namietanie neplatnosti Neplatné skončenie pracovného pomeru zo strany zamestnanca Neplatné skončenie pracovného pomeru zo strany zamestnávateľa Neplatnosť dohody o skončení pracovného pomeru
Na úvod je potrebné uviesť, že zákon č. 311/2001 Z. z. Zákonník (ďalej len „ZP“) v § 59 ods. 1 zakotvuje štyri spôsoby skončenia pracovného pomeru tak zo strany zamestnávateľa ako i zamestnanca, a to skončenie pracovného pomeru dohodou, výpoveďou, okamžitým skončením a skončením v skúšobnej dobe. Pri každom jednom z uvedených spôsobov zakotvuje ZP presné náležitosti, ktoré musia byť splnené na to, aby bol právny úkon smerujúci ku skončeniu pracovného pomeru platný. Ak by zákonom požadované náležitosti takéhoto právneho úkonu dodržané neboli, právny úkon by sa v zmysle ZP považoval za neplatný.
Ako namietať neplatnosť?
Neplatnosť skončenia pracovného pomeru však nenastáva „automaticky“ Právny úkon smerujúci ku skončeniu pracovného pomeru sa teda považuje za platný až do momentu, kým sa oprávnený z dvojice zamestnávateľ/zamestnanec jeho neplatnosti v zmysle § 78 ZP nedovolá na príslušnom súde. Na rozhodovanie o pracovnoprávnych sporoch je v každom kraji príslušný výlučne len jeden okresný súd (pozn. uvedené vyplýva z § 23 zákona č. 160/2015 Z. z. Civilný sporový poriadok). Je potrebné zdôrazniť, že žiadny iný orgán ako súd nemá v Slovenskej republike oprávnenie skúmať neplatnosť skončenia pracovného pomeru.
Zamestnávateľ/zamestnanec sa musia neplatnosti skončenia pracovného pomeru dovolať na príslušnom súde prostredníctvom podania žaloby (pozn. pôjde konkrétne o žalobu o určení právnej skutočnosti).
Lehota určená na namietanie neplatnosti
Žaloba na určenie neplatnosti skončenia pracovného pomeru musí byť podaná v lehote, ktorá je vymedzená v § 78 ZP: „Neplatnosť skončenia pracovného pomeru výpoveďou, okamžitým skončením, skončením v skúšobnej dobe alebo dohodou môže zamestnanec, ako aj zamestnávateľ uplatniť na súde najneskôr v lehote dvoch mesiacov odo dňa, keď sa mal pracovný pomer skončiť.“
Je dôležité uviesť, že uvedená dvojmesačná lehota je lehotou prekluzívnou, čo znamená, že po jej márnom uplynutí sa oprávnený z dvojice zamestnávateľ/zamestnanec nemôže dovolávať neplatnosti skončenia pracovného pomeru na súde (pozn. na jej uplynutie prihliada súd z úradnej povinnosti). Okrem toho má táto lehota i hmotnoprávny charakter, čo znamená, že oprávnený z dvojice zamestnávateľ/zamestnanec musí žalobu doručiť na súd najneskôr v posledný deň tejto lehoty.
Ak zamestnanec neplatne skončí pracovný pomer jedným zo spôsobov uvedených v § 59 ZP (okrem dohody), prichádzajú do úvahy nasledujúce možnosti:
zamestnávateľ oznámi zamestnancovi, že trvá na tom, aby tento naďalej vykonával prácu – v takomto prípade sa pracovný pomer zamestnanca nekončí a zamestnanec je povinný pokračovať vo výkone práce,
zamestnávateľ netrvá na tom, aby u neho zamestnanec naďalej pracoval – v takomto prípade platí, že ak sa zamestnávateľ so zamestnancom písomne nedohodnú inak, pracovný pomer sa skončil dohodou, ak:
Pozn.: ak by zamestnanec odmietol pokračovať vo výkone práce podľa písm. a), zamestnávateľ by sa voči nemu mohol domáhať náhrady škody, ktorá mu tým bola spôsobená.
Ak zamestnávateľ neplatne skončí pracovný pomer jedným zo spôsobov uvedených v § 59 ZP (okrem dohody), prichádzajú do úvahy nasledujúce možnosti:
zamestnanec oznámi zamestnávateľovi, že trvá na tom, aby ho naďalej zamestnával – v takomto prípade sa pracovný pomer zamestnanca nekončí,
zamestnanec oznámi zamestnávateľovi, že trvá na tom, aby ho naďalej zamestnával, avšak súd rozhodne, že od zamestnávateľa v konkrétnom prípade nemožno požadovať, aby takéhoto zamestnanca zamestnával aj naďalej - v takomto prípade sa pracovný pomer zamestnanca končí,
zamestnanec netrvá na tom, aby ho zamestnávateľ zamestnával aj naďalej – v takomto prípade platí, že ak sa zamestnávateľ so zamestnancom písomne nedohodnú inak, pracovný pomer sa skončil dohodou, ak:
V prípadoch podľa písm. a) a b) je zamestnávateľ povinný poskytnúť zamestnancovi náhradu mzdy v sume jeho priemerného zárobku. Táto mu patrí odo dňa, keď zamestnávateľovi oznámil, že trvá na tom, aby ho naďalej zamestnával, a to až do času, keď mu tento umožní pokračovať v práci alebo súd rozhodne o skončení pracovného pomeru. Ak by však čas, za ktorý by sa táto náhrada mzdy mala zamestnancovi poskytnúť, prekračoval 12 mesiacov, môže súd na základe žiadosti zamestnávateľa jeho povinnosť nahradiť mzdu za čas, ktorý prekračuje 12 mesiacov, primeraným spôsobom znížiť, príp. ju za čas, ktorý prekračuje 12 mesiacov, aj vôbec nepriznať. Najdlhšie však môže byť náhrada mzdy zamestnancovi poskytnutá za 36 mesiacov.
Neplatnosť dohody o skončení pracovného pomeru
Postup pri dovolávaní sa neplatnosti dohody o skončení pracovného pomeru je v ZP upravený oddelene od zvyšných troch možných spôsobov skončenia pracovného pomeru. V § 80 ZP je zakotvené:
„Pri neplatnej dohode o skončení pracovného pomeru sa postupuje pri posudzovaní nároku zamestnanca na náhradu ušlej mzdy obdobne ako pri neplatnej výpovedi danej zamestnancovi zamestnávateľom. Zamestnávateľ nemôže uplatňovať nárok na náhradu škody pre neplatnosť dohody.“
Nový zákon o sociálnej práci
Prvé elektronické služby sú sprístupnené

References: § 59
 § 78
 súd 
 § 23
 súd 
 § 78
 súd 
 súd 
 § 59
 § 59
 súd 
 súd 
 súd 
 § 80